**Monitoring studničky u Gavlasov.**

 Dňa 9. októbra 2014 sa žiaci I.B a dve žiačky II.O odboru technológia ochrany a tvorby životného prostredia /ďalej len TOTŽP/ zúčastnili mapovania rastlín, kríkov a stromov smerom od školy k studničke v osade u Gavlasov. Pri mapovaní boli využité odborné knihy rastlín, stromov a kríkov ako kľúče na určovanie jednotlivých druhov. Taktiež bolo využité rovesnícke vzdelávanie, kedy napríklad žiačky II. ročníka učili žiakov I. ročníka o inváznych rastlinách, spoločne ich opisovali, určovali ich znaky a ich biotop.

 Zmapované rastliny, kríky a  stromy boli zaznamenávané. Mapovanie voľne žijúcej zveri nebolo možné vykonať. Formou diskusie žiaci určovali možné žijúce druhy zvery v okolí studničky u Gavlasov. Žiakom I.B boli pridelené jednotlivé druhy rastlín kríkov, stromov a zvery na vypracovanie stučnej prezentácie, ktorá je súčasťou správy  monitoringu studničky u Gavlasov.

 Pri studničke u Gavlasov žiaci opisovali studničku a jej okolie podľa pracovného listu určeného na opis studničky. Žiaci I.B uskutočnili i odber vzorky vody podľa pokynov žiačok II. ročníka.

 Nasledujúci deň po odbere vzorky vody žiaci II.O vykonali rozbor vody na základné fyzikálno-chemické ukazovatele. Pracovný list opisu studničky a záznam o výsledkoch z analýzy tvoria súčasť správy  monitoringu studničky u Gavlasov.

 Z celého monitoringu bola vykonaná fotodokumentácia, ktorá je taktiež súčasťou správy  monitoringu studničky u Gavlasov.

 Odborne celý monitoring usmerňovala učiteľka odborných predmetov pre odbor TOTŽP Ing. Oľga Časnochová a štátny zamestnanec Okresného lesného úradu RNDr. Knapec, PhD.

V Krásne nad Kysucou, dňa 10. 10.2014 Ing. Oľga Časnochová